የቀድሞ ጀነራሎች ከመከላከያ ሚኒስትሩ ጋር ተወያዩ
አዲስ አበባ፡- የቀድሞው የኢትዮጵያ ሠራዊት ጀነራል መኮንኖች ከኢፌዲሪ መከላከያ ሚኒስትር አቶ ለማ መገርሣ ጋር በተለያዩ ጉዳዮች ዙሪያ መወያየታቸውን የቀድሞው የ18ኛ ተራራ ክፍለ ጦር ዋና አዛዥ በኋላም የስድስተኛው አብዮታዊ ሠራዊት ዋና አዛዥ የነበሩት ሜጀር ጀነራል መርዳሳ ሌሊሳ አስታወቁ። ሜጀር ጀነራሉ ከአዲስ ዘመን ጋዜጣ ጋር ባደረጉት ቃለ ምልልስ እንደገለጹት ከመከላከያ ሚኒስትሩ ጋር በተደረገው ሰፊ ውይይት የተለያዩ ጥያቄዎችን አቅርበው በጎ ምላሾችን አግኝተዋል። የውይይቱ ዋነኛ ነጥቦች በቀድሞው ሠራዊት ውስጥ ሀገራቸውን አገልግለው አካላቸው ጎድሎ እስከዛሬም ቀደም ሲል በወጣው 45/20 በሚለው አዋጅ መሰረት ምንም አይነት የጡረታ መብት ሳያገኙ በሜዳው ወድቀው የሚገኙት ሠራዊቱ አባላት ጡረታቸው እንዲከበርላቸው፤ የሕክምና አገልግሎት ተጠቃሚ እንዲሆኑ የሚጠይቅ መሆኑን ሜ/ጀነራሉ ጠቁመዋል።በሽግግሩ ግዜ መጀመሪያ ገና በሚያዝያ 1984 ጦሩ ሲበተን የሠራዊቱ አባላት በተገኘው በአቅራቢያቸው ባለው የመንግስት ሆስፒታል በነጻ ይታከሙ የሚል ተነግሮ ነበር። በኋላም ነጻ ህክምና ያገኛሉ ተብሎ የተገለጸው የኢፌዲሪ መንግስት በ1987 ከተመሰረተበት ጊዜ ጀምሮ እንደ ነበር ጀነራል መርዳሳ አስታውቀዋል። በዚህ ወቅት ይሰጥ የነበረው ሕክምና ለጀነራሎቹ አገልግሎትና ፕሮቶኮላቸውን በማይመጥን መልኩ በሶስተኛ ማእረግ እንደሚታከሙ አስታውሰዋል። ጡረታን አስመልክቶ ኢህአዴግ እንደ ፖሊሲ ያስቀመጠው በንጉሱ፤ በደርግ እንዲሁም በኢህአዴግ የሽግግር ግዜ ጡረታ የወጡ ወታደሮችም ሆኑ መኮንኖች በጦር ኃይሎች ሆስፒታል አላክምም፤ አላስተናግድም የሚል ነው። ‹‹በሕክምናው ተጠቃሚ የሆኑት ጥቂቶች እንጂ አብዛኛው አይደለም። አሁንም የእኛ ጥያቄ ሕክምና ለቀድሞው ሠራዊት አባላት ላገለገሉና ለደከሙ ለሀገራቸው ደምና አጥንታቸውን ለከሰከሱ እንዲፈቀድላቸው ጥያቄአችንን ለመከላከያ ሚኒስትሩ አቅርበናል›› ብለዋል። ጀነራል መርዳሳ እንዳመለከቱት በውይይታቸው መከላከያ ሚኒስትር አቶ ለማ መገርሳ ጥያቄውን ‹‹እውነት ነው ችግሩን እንረዳለን። የተከማቸ ችግር ነው። የማይገባ ነገር ሆኗል። ይሄን ግዜ ይፈታዋል›› ማለታቸውን ገልጸዋል። ሁለተኛው ጥያቄ የጡረታ ነው። ጡረታ ያላቸውን ሳይሆን አገልግለው ለሀገራቸው መስዋእትነት ከፍለው አካል ጉዳተኛ ሆነው አይን የሌላቸው፤ እግር የሌላቸው እንዲሁ ሜዳ ተበትነው የቀሩ ብዙ በመሆናቸው ጡረታቸው ሊከበር ይገባል ሲሉ መጠየቃቸውን አስረድተዋል። መከላከያ ሚኒስትሩ አቶ ለማ መገርሳ ችግሩን ለመፍታት የተቻላቸውን ሁሉ እንደሚያደርጉ ምላሽ እንደሰጧቸው ገልፀው የተነሱት ጥያቄዎች ከፍተኛ የመንግስት ውሳኔ የሚጠይቁ መሆናቸውን እንዳስረዷቸው ጀነራሉ አመል ክተዋል። በውይይቱ ወቅት ብርጋዴር
ጀነራል ካሳዬ ጨመዳ፤
ሻለቃ አርጋውና ደራሲ
ገነት አየለ የተገኙ
ሲሆን በዚህም ወቅት
የጦር ሙዚየም እንዲቋቋም፤
የሠራዊቱ የቀድሞ አባላት
የቬተራንስ ማህበር ሊደገፍና
ሊጠናከር በሚችልበት ጉዳይ
ላይ ከመከላከያ ሚኒስትሩ
ጋር መወያየታቸውን ጀነራሉ
አመልክተዋል።አዲስ ዘመን መስከረም 22/2012ወንድወሰን መኮንን